24. ΒΑΣΙΛΙΚΟΝ ΔΙΑΤΑΓΜΑ της 27 Νοεμ./11 Δεκ. 1948 Περί παρατάσεως προθεσμιών του άρθρ. 67 του Νόμ. 1165 «περί Τελωνειακού Κώδικος», εν περιπτώσει ανωτέρας βίας. Έχοντες υπ’ όψει την διάταξιν της παρ. 10 του άρθρ. 67 του Νόμ. 1165/1918 «περί Τελωνειακού Κώδικος», προτάσει του Υπουργού των Οικονομικών και μετά γνώμην υπ’ αριθ. 439/48 του Συμβουλίου Επικρατείας, απεφασίσαμεν και διατάσσομεν: Άρθρ.1.-Εν περιπτώσει ανωτέρας βίας, χορηγείται υπό τους κατωτέρω όρους και διατυπώσεις, παράτασις της προθεσμίας, της πρώτης μεν παραγράφου του άρθρου 67 του Νόμ. 1165 μέχρις ενός μηνός, της δευτέρας δε και πέμπτης παραγράφων του ιδίου άρθρου μέχρι δύο μηνών. Άρθρ.2.-Η περίπτωσις της ανωτέρας βίας βεβαιούται κατόπιν αιτήσεως του παραλήπτου υπό της Τελωνειακής Αρχής δι’ εκθέσεως αυτής, επισυναπτομένης τη διασαφήσει. Δια της εκθέσεως ταύτης η Τελωνειακή Αρχή αποφαίνεται περί του χρόνου, καθ’ ον δέον να παραταθή η προθεσμία η οριζομένη δια των 1ης, 2ας και 5ης παραγράφων του άρθρου 67 του Νόμ. 1165, εντός των υπό του άρθρ. 1 του παρόντος οριζομένων περιορισμών. Άρθρ.3.-1.Εάν ο παραλήπτης δεν αποδεχθή την απόφασιν της Τελωνειακής Αρχής ή η Τελωνειακή Αρχή αμφισβητή την περίπτωσιν της ανωτέρας βίας, αποφαίνεται δι’ ητιολογημένης αποφάσεώς του ο Προϊστάμενος της Τελωνειακής Περιφερείας εντός πέντε ημερών, κατόπιν αιτήσεως του παραλήπτου, υποβαλλομένης δια της Τελωνειακής Αρχής. 2.Εάν και η απόφασις αύτη δεν γίνεται αποδεκτή εκ μέρους του παραλήπτου, κατόπιν αιτήσεώς του υποβαλλομένης εντός δέκα ημερών από της προς αυτόν κοινοποιήσεως ταύτης, αποφαίνεται ο Υπουργός των Οικονομικών μετά γνώμην του Τμήματος Τελωνειακών Νόμων της Διαρκούς Επιτροπής Δασμολογίου και Εμπορικών Συμβάσεων. Άρθρ.4.-Παρατάσεις προθεσμίας μακρότεραι των εν άρθρ. 1 του παρόντος οριζομένων δύνανται να αναγνωρισθώσι, λόγω ανωτέρας βίας, δι’ αποφάσεως του Υπουργού των Οικονομικών, κατόπιν γνωμοδοτήσεως της Διαρκούς Επιτροπής Δασμολογίου (Τμήμα Τελωνειακών Νόμων) εκδιδομένης επί αιτήσεως του ενδιαφερομένου υποβαλλομένης δια της αρμοδίας Τελωνειακής Αρχής, ήτις οφείλει να συνυποβάλλη και την ητιολογημένην επί της αιτήσεως ταύτης γνώμην της. Αι κατά τας διατάξεις των άρθρ. 1-4 του παρόντος αποφάσεις επισυνάπτονται εις την υπό του παραλήπτου κατατιθεμένην διασάφησιν. Άρθρ.5.-Τα κατά τας περιπτώσεις των άρθρ. 2, 3 και 4 δικαιώματα υπερημερίας παρακατατίθενται, εφ’ όσον το εμπόρευμα ήθελε παραληφθή προ της εκδόσεως της περί απαλλαγής ή μη από των δικαιωμάτων τούτων αποφάσεως. Άρθρ.6.-Από της ισχύος του παρόντος καταργείται α)το από 24 Δεκ. 1919 Β.Δ/μα «περί παρατάσεως προθεσμιών του άρθρ. 6 του Νόμ. 1165 εν περιπτώσει ανωτέρας βίας» (Φ.Ε.Κ. 274/1919) και β)το από 31-3-29 Δ/μα «περί παρατάσεως προθεσμίας παρ. 8 άρθρ. 67 Νόμ. 1165 εν περιπτώσει ανωτέρας βίας» (Φ.Ε.Κ. 105/1929). Εις τον αυτόν επί των Οικονομικών Υπουργόν ανατίθεμεν την δημοσίευσιν και εκτέλεσιν του παρόντος Δ/τος. 